चेन्नई से पटना जाने वाली गंगा कावेरी एक्सप्रेस(12669) ट्रेन में रविवार देर रात हुई लूट की घटना से रेलवे प्रशासन सहित जीआरपी आरपीएफ व् पुलिस विभाग में हड़कम्प मचा हुआ है. जिस जगह वारदात को अंजाम दिया गया वो यूपी एमपी सीमा पर स्थित है ऐसे में बदमाशों की तलाश में खाकी को काफी मशक्कत करनी पड़ रही है. पुलिस सूत्रों के मुताबिक इलाहाबाद मानिकपुर सतना रेलखण्ड(मुम्बई हावड़ा रेलमार्ग) पर बड़ी संख्या में अवैध वेंडरों का आना जाना है सो इस वारदात में लुटेरों का गैंग इनसे भी सम्बंधित हो सकता है और पुलिस इस ओर प्रमुखतः से जांच कर रही है. पुलिस के मुताबिक पूरी वारदात इस ओर इशारा कर रही है कि बदमाश पेशेवर थे जो ट्रेनों में लूट पाट की घटना को अंजाम देने में एक्सपर्ट हैं. पाठा के किसी दस्यु गैंग का फ़िलहाल हांथ नहीं लगता लेकिन घटना की तफ्तीश में उन्हें भी राडार पर लिया गया है. मानिकपुर जीआरपी प्रभारी हरिशंकर ने बताया कि तलाश चल रही है बदमाशों की.